- Jeg synes ikke det er en helteindsats - det er en borgerpligt, siger Jonna Jensen selv om sin hjælp til to forbrændte drenge. Tirsdag eftermiddag gik en leg med brændfarlige væsker helt galt for de to drenge på 11 og 12 fra Hjørring - men heldigvis for dem, så var dagplejer Jonna Jensen hurtig til at reagere, da de kom løbende ind i hendes hus på Silkehalevej for at få hjælp. Hun gik straks i gang med at yde førstehjælp, og overbrusede drengene med masser af koldt vand, mens hun talte med dem og beroligede dem. En mor, der kom for at hente sit barn, ringede efter hjælp, og hjalp derefter Jonna Jensen med drengene indtil ambulancen nåede frem. Takket være et førstehjælpskursus vidste dagplejemoderen hvordan hun skulle håndtere situationen: - Det har jeg det så godt med, og jeg er faktisk ret stolt over, at jeg reagerede så køligt i situationen, siger hun til TV2/Nord. De to drenge belv overført til Rigshospitaet, hvor de bliver behandlet for deres brændsår. Jonna Jensen har været i kontakt med faren til den ene af de to drenge, og han har fortalt at drengene efter omstændighederne har det godt og er ved godt mod.

Referat:
En dagplejer var hurtig med førstehjælpen, da to drenge tirsdag blev alvorligt forbrændt. Nu roses hun for den hurtige indsats.